SHERLOCK-PROGRAMMET: ÅRSPROGRAM FOR 1998 (98/C 65/08)

1. Oversigt over hovedlinjerne i programmet

Den 28. oktober 1996 vedtog Rådet Sherlock-programmet om uddannelse, udveksling og samarbejde vedrørende identitetspapirer (fælles aktion 96/637/RIA - EFT L 287 af 8.11.1996, s. 7). Det gælder for de 15 stater, der er medlem af Den Europæiske Union, og rummer også mulighed for at associere tredjelande, når associeringen er i overensstemmelse med programmets formål.

Programmet dækker perioden 1996-2000, og det finansielle referencegrundlag til gennemførelsen af programmet er på 5 mio. ECU.

Det generelle formål med programmet er at gøre bekæmpelsen af falske identitetspapirer eller forfalskede papirer samt afsløringen heraf mere effektiv gennem en udbygning af samarbejdet mellem EU-medlemsstaternes myndigheder. Med henblik på at nå dette mål iværksættes en række aktioner som led i Sherlock-programmet på følgende områder:

- uddannelse af embedsmænd, der udfører kontrolopgaver, især uddannelse af undervisere og uddannelse på højt niveau af specialister. Grunduddannelsen af embedsmænd varetages dog fortsat af medlemsstaterne

- udveksling af embedsmænd mellem medlemsstaterne. Udvekslingsperioderne kan være temmelig lange (over to uger), så de pågældende i praksis kan gøre sig fortrolige med de anvendte metoder, procedurer og teknikker

- forskning i emnet falske dokumenter, hovedsagelig med henblik på fremstilling af undervisningsmateriale (håndbøger i kontrol osv.) eller oplysningsmateriale (system til udveksling af dokumenter), men derimod ikke mere »teknisk« forskning i fremstillingen af selve dokumenterne (kemi, elektronik, fysik, osv.)

Projekterne udvælges af et administrativt udvalg, hvor alle medlemsstaterne er repræsenteret, og som Kommissionen er formand for. For at et projekt kan blive udvalgt, skal det være af interesse for EU og omfatte mindst tre medlemsstater. Til disse projekter kan associeres tredjelande og navnlig stater, der ansøger om tiltrædelse, hvis dette er i overensstemmelse med målene for programmet.

2. Programmets struktur, aktionsområder for 1998 og bevillingsramme

Formålene i Sherlock-programmet er fortsat særegne, idet de vedrører et meget følsomt område og som oftest kræver en teknisk behandling og fortrolighedsforanstaltninger, som betyder, at programmet fortsat hovedsageligt tager sigte på de offentlige myndigheder i medlemsstaterne og deres særlige tjenester. Dog viser erfaringen og gennemførelsen af de udvalgte projekter under 1996- og 1997-programmerne, at der i dag er et behov for at finpudse programmet, at udspecificere de prioriterede områder og foretage en evaluering af dem.

Således har man behandlet en række emner under tidligere afholdte seminarer, og områder som f.eks. udveksling af embedsmænd er allerede dækket af projekter, som går ud over de etårige rammer, og disse faktorer har været med til at imødekomme de behov, medlemsstaternes embedsmænd har givet udtryk for.

Uden at opgive dette samlede approach fuldstændigt forekommer det hensigtsmæssigt ikke længere at give visse aktioner den samme høje prioritet som i starten af programmet. Desuden undersøges andre områder fortsat i utilstrækkelig grad, og det forekommer nødvendigt at lægge større vægt på aktuelle problemer, som dukker op i medlemsstaterne, og programmet giver mulighed for at reagere hurtigt på enkelte punkter i kraft af de hjælpemidler, det indeholder. Endelig, og det er et fælles træk for alle de programmer, som Kommissionen forvalter, bør der lægges stadig større vægt på evalueringen af de aktioner, der gennemføres som led i dette program.

På baggrund af disse betragtninger og forholdene på de pågældende områder og de særlige gruppers arbejde foreslås følgende aktionsområder for 1998-programmet med en anslået bevillingsramme på 1 mio. ECU:

Aktionsområde a)

- Uddannelse: Dette område er fortsat den højest prioriterede del af den fælles aktion. Den bør gå i retning af en større grad af specialisering. En del af området bør også fokusere på udbredelsen af uddannelse og information for især at gøre det muligt at ajourføre det undervisningsmateriale, der er udarbejdet i forbindelse med tidligere aktioner, og således stille en ajourført viden til rådighed om emner vedrørende falske dokumenter.

Aktionsområde b)

- Aktuelle problemer: Det drejer sig om at imødekomme punktvise behov i forbindelse med særlige problemer, som medlemsstaterne er udsat for (tilstrømning af indvandrere, nye former for dokumentforfalskning, hidtil udkendt praksis, ny teknologi osv.).

Aktionsområde c)

- Samarbejde med ansøgerlandene. Interessen hos de lande, der ansøger om tiltrædelse, er kommet til udtryk ved, at de fortsætter med at deltage i de forskellige seminarer, som de kom med i, i 1997. Denne store interesse kan følges op med andre former for aktioner (uddannelse og udveksling af embedsmænd). Der tilstræbes komplementaritet med andre programmer under afsnit VI samt med andre fællesskabsstøtteprogrammer, navnlig som led i det horisontale Phare-program (RIA).

Aktionsområde d)

- Evaluering: Dette område prioriteter Kommissionen højt i forbindelse med forvaltningen af de programmer, som den står for. 1998-programmet er omfattet af Sherlock-programmets tredje regnskabsår, og det kan således være hensigtsmæssigt at foretage en evaluering for at sikre overensstemmelse mellem de gennemførte aktioner og de nærmere bestemmelser i programmet.

Aktionsområde e)

- Andre støtteberettigede aktioner inden for Sherlock-programmet: Det drejer sig om aktioner, som henhører under fællesprogrammet, uden af den grund at være højt prioritet, men som i hvert enkelt tilfælde kan være af særlig interesse for medlemsstaterne.

Til gennemførelsen af disse prioriterede foranstaltninger foreslås følgende bevillingsrammer:

>TABELPOSITION>

3. Potentielle kandidater og forelæggelse af projektforslag

De potentielle kandidater er først og fremmest de myndigheder i medlemsstaterne, der har ansvaret for kontrol af identitetspapirer, men også andre myndigheder, f.eks. myndigheder med ansvar for uddannelse af embedsmænd. Andre kandidater bør dog ikke udelukkes, navnlig såfremt de opererer på områder i forbindelse med målene for programmet.

Med hensyn til proceduren for forelæggelse af projektforslag indeholder vejledningen i finansiering af foranstaltninger under afsnit VI, hvoraf der har foreligget en revideret version på alle sprog siden begyndelsen af 1997, de nødvendige oplysninger. I bilaget findes der en model til ansøgning samt nøjagtige oplysninger til brug ved udfyldelsen af finansieringsoversigten. Det tilrådes, at man holder sig til dette dokument ved beskrivelsen af projektforslagene.

Projekter, der kan finansieres over 1998-budgettet, skal være Kommissionen i hænde senest 31. marts 1998 og sendes til følgende adresse:

Wenceslas de Lobkowicz

formand for det administrative udvalg for Sherlock-programmet

Arnaud Cochet, udvalgets sekretær

Europa-Kommissionens generalsekretariat: Task Force vedrørende retlige og indre anliggender - Kontor 1

Rue de la Loi/Wetstraat 200, Kontor N-9 5/27A

B-1049 Bruxelles

Tlf. (32-2) 296 45 64

Fax (32-2) 296 59